William Marttila

William Erick Marttila (6. maaliskuuta 1884 Simo – 1963 Palm Beach, Florida) oli amerikansuomalaisen työväen- ja osuustoimintaliikkeen vaikuttaja sekä maatalouden tutkija.

Marttila kävi kansakoulun, oli sepän opissa ja liittyi Kemin työväenyhdistykseen. Vuonna 1900 hän muutti Yhdysvaltoihin, jossa hän opiskeli maatalousopistossa. Marttila liittyi amerikansuomalaiseen työväenliikkeeseen vuonna 1906. Hän työskenteli Toverin, Työmiehen ja Eteenpäin-lehden liikkeenhoitajana sekä perustamansa Pelto ja Koti -lehden toimittajana. Amerikan Suomalaisen Sosialistijärjestön suuntataisteluissa vuonna 1914 Marttila kuului radikaaleihin ja 1920-luvulla kommunisteihin, joista hän erosi vuonna 1931.

Marttila oli perustamassa useita osuusliikkeitä, työskenteli niiden liikkeenhoitajana ja kirjoitti ahkerasti osuustoiminnasta. Hänen kirjallisesta tuotannostaan merkittävin on Maataloudellinen käsikirja.

Teoksia
 Maataloudellinen käsikirja. 1 osa. Worcester: Amerikan Suom. Kustannusliikkeiden Liitto, 1928.
 Maataloudellinen käsikirja. 2 osa. Worcester: Amerikan Suom. Kustannusliikkeiden Liitto, 1930.
 Osuustoiminta ja sen merkitys luokkataistelussa. Superior: Amerikan Suomalaisten Sosialististen Kustannusliikkeiden Liitto, 1930.

Lähteet

Amerikansuomalaiset henkilöt
Osuustoimintaliikkeen vaikuttajat
Yhdysvaltalaiset toimittajat
Vuonna 1884 syntyneet
Vuonna 1963 kuolleet